Blanár, Juraj, podpredseda NR SR (2021-10-22):
Vyhlasujem všeobecnú rozpravu za uzavretú. Pán navrhovateľ? Pani spravodajkyňa? Ďakujem. Prerušujem rokovanie o tomto bode programu. A budeme ďalej pokračovať prvým čítaním o návrhu poslanca Jozefa Šimka na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, pod parlamentnou tlačou 714, návrhom na pridelenie výborom v rozhodnutí 744. Tento návrh zákona by mal predniesť pán navrhovateľ poslanec Jozef Šimko, ktorého však v rokovacej sále nevidím, preto konštatujem v zmysle rokovacieho poriadku, že tento zákon prepadá na záver programu prebiehajúcej schôdze. Môžeme teda pristúpiť k ďalšiemu bodu, ktorým je prvé čítanie o návrhu poslancov Tomáša Tarabu, Štefana Kuffu, Jána Podmanického a Filipa Kuffu na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní, tzv. školský zákon, a o zmene a doplnení niektorých zákonov v znení neskorších predpisov a o doplnení niektorých zákonov v znení neskorších predpisov, pod parlamentnou tlačou 732, rozhodnutie o pridelení výborom 762. Tento návrh zákona by mal predniesť pán poslanec Tomáš Taraba, ktorý sa nenachádza v rokovacej sále, a teda tiež mu prepadáva tento bod na záver programu prebiehajúcej schôdze. Pristúpime teda k ďalšiemu v poradí, k prvému čítaniu, ktorým je návrh poslanca Tomáša Valáška na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov, pod parlamentnou tlačou 726, návrh na pridelenie výborom je v rozhodnutí 756. Dávam teraz slovo navrhovateľovi pánovi poslancovi Tomášovi Valáškovi, aby tento návrh zákona uviedol. Nech sa páči. (Dlhšia pauza. Reakcie z pléna. Reakcia navrhovateľa: „Už zisťujú, zisťujú s organizačným.“ Ruch v sále. Reakcia navrhovateľa: „Máme? Ja som pripravený.“ ) Pán poslanec, mrzí ma to, že táto situácia v parlamente aj počas rokovania tejto parlamentnej schôdze nastáva veľmi často, a preto v záujme, aby sme jednoducho predišli k nejakým zbytočným komplikáciám, musím konštatovať, že nie je prítomný spravodajca k vášmu návrhu zákona, čiže bolo by zbytočné, aby ste to predkladali, lebo nebudeme môcť pokračovať, ani nemá kto zastúpiť. Čiže v zmysle rokovacieho poriadku jedinú možnosť, ktorú mám, tak môžem skonštatovať, že tento bod prepadne na záver programu prebiehajúcej schôdze a budeme postupovať k ďalším, ktoré sú v podstate v rovnakom postavení. Je to bod, prvé čítanie návrhu poslanca Tomáša Valáška na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a o zmene a doplnení ďalších zákonov a ktorým sa dopĺňajú niektoré ďalšie zákony, kde má byť spravodajcom pán Erik Tomáš, tiež nie je prítomný. (Poslankyňa Zemanová prišla k predsedajúcemu a komunikuje s ním. Reakcia poslanca Valáška od rečníckeho pultu: „Uhm. Šesťdesiatpäťka je asi jediná, kde máme spravodajcu.“ ) Takže snažím sa hľadať (povedané so smiechom) nejaké rozumné riešenie. Čiže tieto body, tento bod, ktorý som teraz prečítal, parlamentná tlač 727, rovnako prepadáva pre neprítomnosť spravodajcu, pán poslanec, a navrhujem, aby sme pokračovali až bodom, kde máme prítomného spravodajcu. Dajte mi chvíľočku čas, aby som bol presný. (Predsedajúci listuje v podkladovom materiáli.) Takže 727 je 63. bodom schváleného programu, čiže ten prepadáva, poradie. Potom je tu 64. bod, kde rovnako nemáme k dispozícii, je to návrh pána poslanca Tomáša Valáška pod parlamentnou tlačou 728, kde nie je prítomný spravodajca, rovnako ten prepadáva na záver programu prebiehajúcej schôdze. A budeme pokračovať bodom č. 65 návrhu pána poslanca Tomáša Valáška na vydanie zákona, ktorým sa mení a dopĺňa zákon č. 206/2009 Z. z. o múzeách a galériách a o ochrane predmetov kultúrnej hodnoty a o zmene zákona Slovenskej národnej rady č. 372/1997 Z. z. o priestupkoch v znení neskorších predpisov, je to parlamentná tlač 729, návrh na pridelenie výborom je v rozhodnutí č. 759. Udeľujem teraz slovo pánovi poslancovi Tomášovi Valáškovi a poprosím, aby sa pripravil pán spravodajca Miroslav Kollár k tomuto bodu. Nech sa páči. (Rokovanie o návrhu poslanca Národnej rady Slovenskej republiky Tomáša Valáška na vydanie zákona, ktorým sa mení a dopĺňa zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov , tlač 729.)